Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 308/12/2202	Galanta, 19.6.2012
EEČ : 2-17-0-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
 od 23.00 hod. dňa 16.04.2012 do 10.00 hod. dňa 17.04.2012 v XXXXX z garážového priestoru rodinného domu XXXXX bez použitia násilia odcudzil 1 ks uhľovú brúsku nezistenej značky a typu zakúpenú v roku 2011, 1 ks priamočiaru pílu zn. Tesco zakúpenú v roku 2011, 1 ks vŕtačku zn. ASIST zakúpenú v niekedy v roku 2007, 2 ks kanistre v ktorých sa nachádzalo asi 8 litrov benzínu, 1 ks hraciu konzolu zn. SONY Playstation 3 zakúpenú v roku 2009 za sumu 300 EUR, 2 ks náramky zo strieborného kovu, 1 ks horský bicykel nezistenej značky, ružovo-čiernej farby, 1 ks elektrický ohrievač (radiátor) s výkonom 2000 W nezistenej značky, čím poškodenej XXXXX, nar. 27.03. 1977, spôsobil celkovú škodu krádežou podľa odborného vyjadrenia vo výške 703 EUR,

pretože trestné stíhanie je neprípustné z dôvodu, že súhlas poškodenej na trestné stíhanie bol vzatý späť.  

Odôvodnenie:
Uznesením povereného príslušníka Obvodného oddelenia Policajného zboru v XXXXX sp. zn. XXXXX zo dňa 20.4.2012 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Tr. por. vznesené obvinenie ml. XXXXX pre prečin krádež podľa § 212 ods. 1 Trestného zákona  na tom skutkovom základe, ako je uvedené vo výrokovej časti uznesenia.  

Uznesenie o začatí trestného stíhania a vznesení obvinenia bolo vydané v súlade so zákonom a dôvodne na základe trestného oznámenia XXXXX a výsluchu podozrivého ml. XXXXX podľa § 196 odsek 2 Trestného poriadku, zápisnice o vydaní veci z 20.4.2012 a odborných vyjadrení. 

Vo veci vypovedala svedkyňa - poškodená XXXXX, ktorá vo svojich výsluchoch dňa 20.4.2012 a 21.4.2012 uviedla, že je matkou obvineného XXXXX a výslovne dáva súhlas na trestné stíhanie jej syna XXXXX. Svedkyňa - poškodená XXXXX vo svojej výpovedi dňa 4.6.2012 uviedla, že súhlas s trestným stíhaním jej syna XXXXX berie späť. 
Podľa § 211 ods. 1 Trestného poriadku trestné stíhanie pre trestný čin ublíženia na zdraví podľa § 157 a 158, ohrozovania pohlavnou chorobou podľa § 167, neposkytnutia pomoci podľa § 177 a 178, krádeže podľa § 212, sprenevery podľa § 213, neoprávneného užívania cudzej veci podľa § 215, neoprávneného používania cudzieho motorového vozidla podľa § 216 a 217, podvodu podľa § 221, podielnictva podľa § 231 a 232, úžery podľa § 235, zatajenia veci podľa § 236, porušovania povinností pri správe cudzieho majetku podľa § 237 a 238, poškodzovania veriteľa podľa § 239, zvýhodňovania veriteľa podľa § 240, poškodzovania cudzej veci podľa § 245 a 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, nebezpečného prenasledovania podľa § 360a, ohovárania podľa § 373, poškodzovania cudzích práv podľa § 375 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich. 
Podľa § 130 ods. 1 Tr. por. právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. Ak je obvinených viac a svedok je v uvedenom pomere len k niektorému z nich, má právo odoprieť výpoveď ohľadne iných obvinených len vtedy, keď nemožno oddeliť výpoveď, ktorá sa ich týka, od výpovede týkajúcej sa obvineného, s ktorým je svedok v tomto pomere.
Podľa § 215 ods. 1 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Tr. por. 
 Podľa § 9 ods. 1 písm. f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené,  ak je trestné stíhanie podmienené súhlasom poškodeného a nebol súhlas daný alebo bol vzatý späť. 

V zmysle uvedených skutočností a zákonných ustanovení vyplýva, že trestné stíhanie obvineného ml. XXXXX pre prečin krádeže podľa § 212 ods. 1 Trestného zákona je neprípustné pre nedostatok súhlasu poškodenej XXXXX, ktorá je matkou (teda príbuzným v priamom rade) obvineného, t.j. osobou, ktorá má právo vysloviť súhlas s trestným stíhaním pre trestný čin krádež podľa § 212 Tr. zák., a to s poukazom na ustanovenia § 211 ods. 1 Tr. por. a § 130 ods. 1 Tr. por.  

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor